Kedikilwe o akgola balemi ba Tlokweng 
Mothusa Tautona, Dr Ponatshego Kedikilwe o akgoletse balemi ba Tlokweng go nna le seabe mo go direleng lefatshe leno dijo. Dr Kedikilwe, yo o neng a etetse balemi ba ba botlana ba kgaolo ya Tlokweng bosheng, a re le fa go lengwa masimo a mabotlana mo kgaolong eo, balemi ga ba a ka ba kgobega marapo mme ba tswelela ba tsenya marapo dinameng.  O rotloeditse balemi go tswelela fela le fa go na le dikgwetlho jaaka mhero le go senngwa ga dijalo ke diphologolo. O ne a ba kopa gore ba sole molemo go nna gaufi ga bone le toropo kgolo Gaborone le fa a itse dikgwetlho tse di bakilweng ke gone go nna gaufi le toropo kgolo. Mothusa Tautona o boletse gore go nna le seabe ga bone mo go ntsheng dijo mo lefatsheng leno go tlaa dira gore Botswana a kgone go ijesa. A re lefatshe leno ga le kake la kgona go ikaega ka mafatshe a le bapileng le lone gore a le direle dijo. O boletse gape gore go reka dijo kwa ntle ga lefatshe leno, go rontsha balemi go tlhabolola temo. A re go na le sebaka se sentle sa go tlhabolola temo mo lefatsheng la morafe, a tlatsa ka go re balemi ba ka reka didirisiwa tsa temo jaaka diterekere go itlhabolola. Mothusa Tautona o boletse gore go tlhabolola mhama wa temo-thuo go ka tlhama mebereko le go nyeletsa lehuma. Dr Kedikilwe o ne gape a rotloetsa balemi go inaakanya le temo ya segompieno gore ba bone thobo e e botoka. Erile Kgosi Puso wa Batlokwa a mo kgwa dikgaba, a lebogela loeto lwa gagwe a re lo tiisitse balemi moko. O solofeditse gore morafe o tlaa dira mo o ka go kgonang go tlhabolola matshelo a one. O boletse gore morafe o tlhomile lekgotla la ditlhabololo e bong Batlokwa Development Trust go thusa go neela morafe dithata tsa itsholelo tse di tlang ka temo-thuo. Mongwe wa balemi, Rre Abel Katse o ne a bolelela Mothusa Tautona gore thulaganyo ya ISPAAD e tlhabolotse temo-thuo mo kgaolong eo. A re balemi ba le 331 ba lemile diekere di le 871 a ba a re bontsi jwa bone ba di jetse ka ditselana. A re ba lebaganye le dikgwetlho di tshwana le go jelwa ke diphologolo, mhero le tlhaelo ya masimo a a ka lengwang. Balemi ba bangwe ba ne ba ngongorega ka masimo a a sa lengweng le ba ba utswang mo masimo.Bokhutlo